TOA วิ่งกระฉูด 5% โบรกฯ มองเทคนิคขาขึ้น วางแนวต้าน 35.25 บ.
TOA วิ่งกระฉูด 5% มาที่ 34.25 บ. มูลค่าซื้อขาย 155.56 ลบ. โบรกฯ มองเทคนิคขาขึ้น วางแนวต้าน 35.25 บ. ชี้ยอดขายปี 64 โต รับ “MEGA PAINT Warehouse” หนุน
TOA วิ่งกระฉูด 5% มาที่ 34.25 บ. มูลค่าซื้อขาย 155.56 ลบ. โบรกฯ มองเทคนิคขาขึ้น วางแนวต้าน 35.25 บ. ชี้ยอดขายปี 64 โต รับ “MEGA PAINT Warehouse” หนุน
14 ก.ค. 2564

ผู้สื่อข่าวรายงานว่า ราคาหุ้น บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ล่าสุด ณ เวลา อยู่ที่ 15.57 น. อยู่ที่ 34.25 บาท บวก 1.50 บาท หรือ 4.58% สูงสุดที่ 34.25 บาท ต่ำสุดที่ 32.50 บาท ด้วยมูลค่าซื้อขาย 155.56 ล้านบาท

ทั้งนี้ บล.ฟิลลิป (ประเทศไทย) ระบุในบทวิเคราะห์ (14 ก.ค.) ว่า แนะนำ “ซื้อ” TOA โดยราคาผ่านเส้น EMA 200 ขึ้นมาซึ่งคอยกดราคาไว้ก่อนหน้านี้ และ MACD เข้าสู่แดนขาขึ้น จึงคาดว่าราคาจะขึ้นไปต่อได้ ประเมินแนวรับ 33.25 บาท แนวต้าน 35.25, 36.25 บาท และจุด Cut loss ที่ 32.75 บาท
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ (6 ก.ค.) คาดไตรมาส 2/64 จะมีกำไรที่ชะลอตัวลงเหลือ 550 ล้านบาท (ลดลง 18% เมื่อเทียบจากไตรมาสก่อน และลดลง 7% เมื่อเทียบจากปีก่อน) แต่ถ้าหากไม่รวมรายการพิเศษจะมีกำไรปกติที่ดีขึ้น 5% เมื่อเทียบจากปีก่อน โดยผลประกอบการที่ชะลอตัวเนื่องจากตลาดในประเทศเข้าสู่ช่วงโลซีซั่น การแพร่ระบาดของ Covid -19 ทั้งไทย และต่างประเทศ
อย่างไรก็ดีแนวโน้มยอดขายในปี 2564 คาดจะเติบโต 7.5% สู่ระดับ 17,518 ล้านบาท โดยตลาดในประเทศคาดจะเติบโตเล็กน้อย 3-5% ส่วนต่างประเทศจะเติบโตดีกว่า 10-15% และได้แรงหนุนจากการเปิดตัวโมเดลธุรกิจใหม่ “MEGA PAINT Warehouse” ศูนย์รวมวัสดุก่อสร้างและบริการจากทีโอเอครบวงจร แบบ One stop service โดยในไตรมาส 3 มีแผนจะเปิดเพิ่มเป็น 4 สาขา จากปัจจุบัน 1 สาขา และในไตรมาส 4 จะเปิดเพิ่มเป็นมากกว่า 10 สาขา เพื่อสนับสนุนการเติบโตในอนาคต
นอกจากนี้ TOA ได้ทยอยปรับราคาขายขึ้น 5-10% ในเดือน มี.ค.ประมาณ 15% ของพอร์ต และในเดือนพ.ค.-มิ.ย.ราคาที่ปรับขึ้นจะเป็น 80% ของพอร์ต จะทำให้อัตรากำไรขั้นต้นปีนี้ไม่ลดลงมากนัก คาด 36.3% เทียบกับปีก่อน 36.9% และมีEBITDA margin 19.4% ลดลงจากปีก่อนเล็กน้อย 19.6% ทำให้มีกำไรเท่ากับ 2,327 ล้านบาท เติบโต 14%
ทั้งนี้บล.เมย์แบงก์ กิมเอ็ง (ประเทศไทย) ประเมินราคาเป้าหมายหุ้น TOA เท่ากับ 40 บาท บนฐาน Forward P/E เฉลี่ยประมาณ 35 เท่า คงแนะนำ “ซื้อ”